เชิญชวนชาวพุทธรักษาศีล ลด ละเลิกอบายมุข เนื่องในวันอาสาฬหบูชาและเข้าพรรษาประจำปี 2565
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวในพิธีเจริญพระพุทธมนต์ ตักบาตรและพิธีแห่เทียนพรรษาไปถวายพระอารามหลวง เนื่องในเทศกาลวันอาสาฬหบูชาและเข้าพรรษา  2565 ว่า กรมการศาสนา ได้ร่วมกับคณะสงฆ์ หน่วยงานภาครัฐ เอกชน องค์กรเครือข่ายทางศาสนาและสถานศึกษา จัดกิจกรรมส่งเสริมพระพุทธศาสนา ระหว่างวันที่ 8 - 14 กรกฎาคม 2565 ทั้งส่วนกลางและส่วนภูมิภาค เพื่อส่งเสริมให้พุทธศาสนิกชนได้น้อมระลึกถึงคุณของพระรัตนตรัย เข้าวัดปฏิบัติธรรม บำเพ็ญศาสนกิจ รักษาศีล ลด ละ เลิกอบายมุข สืบทอดพระพุทธศาสนา ส่วนกลางจัดพิธีเจริญพระพุทธมนต์ ตักบาตร และนำเทียนพรรษาไปถวายพระอาราม  จำนวน 10 วัด อาทิ วัดพระเชตุพนวิมลมังคลาราม วัดไตรมิตรวิทยาราม วัดปทุมวนาราม  วัดมหาธาตุยุวราชรังสฤษฎิ์ วัดพระราม 9 กาญจนาภิเษกส่วนภูมิภาค จัดกิจกรรมตามบริบทของแต่ละพื้นที่ สืบสานเทศกาลและประเพณี อาทิ  หล่อเทียนพรรษา ถวายเทียนพรรษา ถวายผ้าอาบน้ำฝน เวียนเทียน สักการะพระบรมสารีริกธาตุ จัดทั้งในรูปแบบปกติ ณ สถานที่ที่กำหนดและออนไลน์ ผ่าน Web Application วันสำคัญทางพระพุทธศาสนา นำเสนอวีดิโอแอนิเมชัน “วันอาสาฬหบูชาและเข้าพรรษา” กิจกรรมหล่อเทียนพรรษา ประจำปีเกิด On line รวมทั้งกิจกรรมธรรมะออนไลน์ เพื่อให้ประชาชนได้ร่วมกิจกรรมตลอดพรรษา